王禹偁
五哀诗故太子中允知洛阳县颍公
洛阳富文彩，峭拔四子流。
提笔入广场，辞气干斗牛。
擢第在芸阁，言事触冕旒。
左降宰百里，道胜心无忧。
才高耻吏役，放荡不检修。
起应贤良科，下笔不见休。
青宫尚淹恤，赤县且优游。
轻财粪土贱，高义云天浮。
悬磬任贫窭，盈樽长献酬。
知己彼何人，凤阁与鳌头。
推挽终不起，壮志将焉收。
晚年圯桥役，关市良可羞。
忽然为异物，寒草封一丘。
孀嫠应冻饿，交友谁寻求。
遗孙方稚齿，爽秀已遒遒。
皇天若有凭，必使光贻谋。